## El Consell aprova que Llombai dispose d’un caixer Punt Labora per a l’atenció a les persones desocupades

*** A través d’estos terminals s’oferixen servicis com la inscripció o la renovació de la demanda d’ocupació, la matriculació en cursos de formació o la sol·licitud de llocs de treball**

El Ple del Consell ha aprovat el conveni de col·laboració entre la Conselleria d’Educació, Cultura, Universitats i Ocupació, a través de Labora, i l’Ajuntament de Llombai perquè este municipi dispose d’un caixer Punt Labora.

Este terminal permetrà que les persones residents de Llombai puguen fer els tràmits habituals davant el Servici Valencià d’Ocupació i Formació, de manera telemàtica sense necessitat de desplaçar-se als centres d’ocupació Labora.

A través d’este servici, les persones sense accés a internet podran inscriure’s o renovar la seua demanda d’ocupació en Labora, rebre orientació laboral personalitzada, matricular-se en multitud de cursos de formació, així com explorar i sol·licitar llocs de treball que puguen ser del seu interés.

El conveni, que tindrà una vigència de 4 anys, prorrogables quatre anys més, promou la cohesió territorial, l’acostament de l’Administració als ciutadans i la igualtat d’accés als servicis públics.

Fecha: 13/05/2025